《次韵答胡中丞 其一》
明代·李一宁

驻节休嗟动隔旬，当关锁钥正需人。黠酋未殄心恒悄，优诏俞归乐最真。

揖让直须还古道，衣冠谁与接芳尘。等閒欲赋高山雅，一载风花万斛春。

作者简介：李一宁，字应坤，号帽山。东莞人。德修子。明武宗正德二年（一五〇七）举人，授鸡泽学教谕，掌漳州书院，迁苏州府教授，后擢怀宁知县。清道光《广东通志》卷二七七有传。